Karsten Hønge (SF), 2010-11-12:
Her til morgen diskuterede jeg med mine børn ved morgenmaden, hvad der nu skulle ske i dag.
Jeg fortæller så, at vi skal diskutere nogle massive nedskæringer på uddannelserne.
Så siger den mindste på 10 år: Jamen bliver det så ikke meget sværere for dem at finde arbejde bagefter?
Jeg synes, at det meget kort var både en god analyse og en meget præcis konklusion.
Da Lindø lukkede, fik de jo besøg af ministre og politikere fra hele landet.
Der blev slået ud med armene og afgivet løfter om, at nu skulle man nok tage fat, og man lovede medarbejderne, at de kunne komme videre.
De løfter, der blev givet dengang, er nu erstattet af nedskæringer, nemlig ved at man nu forsøger på at spænde ben for de voksne, der vil videre.
Så i stedet for at beundre viljen hos de her lønarbejdere til at prøve noget nyt, beundre viljen til, at de faktisk er klar til at omstille sig, er klar til under uddannelse at lade hele deres families levefod tage et stort skridt nedad ved fremover at skulle leve af SVU eller senere af SU, ja, så giver man dem en tackling.
Vi burde beundre den her lyst og den her vilje til faktisk at ville risikere noget.
Og det kan de, som min mindste søn siger, bare ikke være bekendt.
Man kan sige meget om Fyens Stiftstidende, men røde lejesvende er de nu aldrig blevet beskyldt for at være.
De bragte her for nylig en leder, hvori de sluttede af med at skrive
Måske er det på tide, at regeringen selv kommer på efteruddannelse.
Emnet kunne passende være, hvordan man opnår troværdighed og respekt uden at love for meget.
Jeg har også bemærket, at Odenses borgmester, Anker Boye, har sendt os et brev, hvor han skriver, at han undrer sig over, at al den her interesse for Lindø og de arbejdsløse nu bliver erstattet af nedskæringer – oven i købet nedskæringer, der giver de rene vilkårligheder for de fyrede på eksempelvis Lindø, hvor der kan være 278.000 kr.s forskel på, om man var blandt de første, der blev fyret, eller blandt dem, der nu er på det sidste hold.
Vejleder på VUC Fyn, Thormod Kaae, der jo i det daglige arbejder med de fyrede fra Lindø, har til Fyens Stiftstidende sagt: Det er med hovedet under armen, at de har besluttet det.
Derfor vil jeg egentlig godt gentage fra en tidligere debat, vi har haft, om nedskæringer på voksen- og efteruddannelse, at af alle kortsigtede, perspektivløse, reaktionære forslag tager de her forringelser førstepræmien i skinbarlig dumhed, for det er en vækstdræber, når man går ind og forringer mulighederne for at omstille sig til de nye krav, der bliver stillet på arbejdsmarkedet.
Derfor er det jo også, at vi ser en fælles front mellem arbejdsgivere, uddannelsesinstitutioner og fagforeninger med hensyn til at afvise de her nedskæringer.
Om 10 år vil vi have et massivt overskud på ca. 90.000 ikkefaglærte, til gengæld vil vi stå og mangle ca. 50.000 faglærte, og der er jo kun en vej at gå, og det er uddannelse.
Svaret på den udfordring, vi står over for, er altså mere uddannelse og ikke mindre uddannelse.
Danmarks styrke er jo i høj grad det fleksible, omstillingsparate arbejdsmarked.
Det skal hele tiden holdes ved lige, og det skal hele tiden smøres, og det skal bl.a. smøres med uddannelse.
Det, vi oplever, er, at virksomhederne flytter job i de her år.
Til gengæld kan vi se, at voksen- og efteruddannelse flytter mennesker.
SF vil få Danmark ind på et vækstspor ved at satse massivt på uddannelse.
Det gælder på ungdomsuddannelserne, hvor vi nu desværre kan se, at vi er bombet ca. 10 år tilbage, i forhold til hvor mange unge der gennemfører en ungdomsuddannelse, men i høj grad også for at give bedre muligheder for efteruddannelse.
De nedskæringer, som regeringen og Dansk Folkeparti foreslår, giver et stivfrossent arbejdsmarked, faldende produktivitet, dårligere konkurrenceevne for erhvervslivet og masser af knuste drømme hos de lønarbejdere, som i første omgang fik den mindste bid af kagen, da der blev delt uddannelse ud.
Det er de mennesker, som jo ofte med et hårdt fysisk arbejde har bidraget til samfundet.
Det er mennesker, som samfundet faktisk står i gæld til, og modsat regeringen og Dansk Folkeparti glæder SF sig over hver eneste, der går i gang med en uddannelse.